32006D0193
L 070/63
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 1 март 2006 година
за установяване на правила съгласно Регламент (ЕО) № 761/2001 на Европейския парламент и на Съвета относно употребата на емблемата на EMAS в изключителни случаи при транспортни опаковки и третични опаковки
(нотифицирано под номер C(2006) 306)
(текст от значение за ЕИП)
(2006/193/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 761/2001 на Европейския парламент и на Съвета от 19 март 2001 г. относно доброволното участие на организации в Схемата на Общността за управление на околната среда и одитиране (EMAS) (1), и по-специално член 8, параграф 3, втора алинея от него,
като има предвид, че:
(1)
Емблемата на EMAS показва на обществеността и другите заинтересовани страни, че организацията, регистрирана по EMAS, е въвела система за управление на околната среда в съответствие с изискванията на Регламент (ЕО) № 761/2001.
(2)
Емблемата на EMAS не може да се използва за продукти или техните опаковки, или във връзка със сравнителни претенции относно други продукти, дейности или услуги. Все пак, като част от оценката, предвидена по член 15, параграф 3 от Регламент (ЕО) № 761/2001, Комисията трябва да разглежда употребата на емблемата на EMAS при изключителни обстоятелства.
(3)
Някои организации, регистрирани по EMAS, са декларирали интерес за употреба на емблемата EMAS върху техните транспортни или третични опаковки като ефективен начин за съобщаване на информация относно околната среда на заинтересованите участници на пазара.
(4)
Оценката, извършена от Комисията съвместно с държавите-членки съгласно член 15, параграф 3 от Регламент (ЕО) № 761/2001 за употребата, признаването и интерпретирането на емблемата, доведе до заключението, че случаят с транспортните или третичните опаковки, както са дефинирани в Директива 94/62/EО на Европейския парламент и на Съвета от 20 декември 1994 г. относно опаковките и отпадъците от опаковки (2), е изключително обстоятелство, както се предвижда в член 8, параграф 3 от Регламент (ЕО) № 761/2001, при условие че такива опаковки не са свързани пряко с продуктите и следователно използването на емблемата на EMAS върху такива опаковки е допустимо.
(5)
Освен това, с цел да се гарантира, че няма възможност за объркване с екомарките за продукти и за да се съобщи ясно на обществеността и другите заинтересовани страни, че употребата на емблемата не е свързана по никакъв начин с продуктите или характеристиките на продуктите, намиращи се в тези транспортни или третични опаковки, а е свързана единствено със системата за управление на околната среда, прилагана от регистрираната организация, върху емблемата следва да се добави допълнителна информация.
(6)
Мерките, предвидени в настоящото решение, са в съответствие със становището на комитета, създаден съгласно член 14 от Регламент (ЕО) № 761/2001,
ПРИЕ НАСТОЯЩОТО РЕШЕНИЕ:
Член 1
Организациите, регистрирани по EMAS, могат да използват двата варианта на емблемата на EMAS, изложени в приложение IV към Регламент (ЕО) № 761/2001 върху техните транспортни или третични опаковки по смисъла на член 3, параграф 1 от Директива 94/62/EО.
В такива случаи емблемата на EMAS се допълва от следния текст: „(Име на организацията, регистрирана по EMAS) е организация, регистрирана по Схемата на Общността за управление на околната среда и одитиране (EMAS)“.
Член 2
Адресати на настоящото решение са държавите-членки.
Съставено в Брюксел на 1 март 2006 година.